Ir-residenti ta’ Venezja u r-reġjun tal-Veneto illum jivvutaw on-line fl-aħħar jum ta’ stħarriġ biex jaraw jekk iridu jibqgħu jagħmlu parti mill-Italja jew isiru “stat indipendenti”. Ir-riżultat mistennija jitħabbar tard illejla iżda mhu se jbiddel xejn għajr li jagħti aktar saħħa lil abbozz ta’ liġi li hemm quddiem il-Kunsill tar-reġjun li jitlob li jsir referendum uffiċjali biex tinqata’ l-kwistjoni darba għal dejjem. Stħarriġ tal-moviment Indipendenza Veneta f’Jannar wera li 56.7 fil-mija tar-residenti huma favur li jinqatgħu għal rashom, meta imqabbla mal-53.3 fil-mija tas-sena ta’ qabel. Huma jsostnu li l-amministrazzjoni ċentrali f’Ruma tittrattahom bħala ċittadini tat-tieni klassi. Għal konferenza tal-aħbarijiet mogħtija l-bieraħ mill-moviment kien hemm għadd kbir ta’ ġurnalisti, fosthom ħafna Russi li bi tbissima staqsew jekk l-elettorat kien se jagġmel bħal dak tal-Krimea!